
Παρουσίαση 14 νέων τίτλων
που κυκλοφόρησαν το 2014

από τις Εκδόσεις ΤΑ ΝΕΑ ΕΛΛΗΝΙΚΑ

στο Σπίτι της Κύπρου

Την Τρίτη 3 Φεβρουαρίου 2015 οι  Εκδόσεις ΤΑ ΝΕΑ ΕΛΛΗΝΙΚΑ παρουσίασαν στο Σπίτι της Κύπρου τους 14 νέους τίτλους που κυκλοφόρησαν το 2014.


Τον τίτλο ΤΑ ΝΕΑ ΕΛΛΗΝΙΚΑ πρωτοχρησιμοποίησε ο Ρένος Ηρ. Αποστολίδης το 1960, για να εκδώσει τα προσωπικά λογοτεχνικά και κριτικά του βιβλία, και κατόπιν για την έκδοση του ομώνυμου μαχητικού περιοδικού του, αλλά και της καταξιωμένης επτάτομης Ανθολογίας, ποιητικής και διηγήματος, που εξέδιδε ο πατέρας του Ηρακλής, από το 1930. Σιγά-σιγά, στη δεκαετία του 1980, άρχισαν να επεκτείνονται στον τομέα της νεοελληνικής Φιλολογίας και των ιστορικών μελετών, περιλαμβάνοντας πιά την Ιστορία του Μεγάλου Αλεξάνδρου, του κορυφαίου γερμανού ιστορικού J. G. Droysen, (σε μετάφραση του Ρένου και σχόλια των Ήρκου και Στάντη Αποστολίδη), τα Άπαντα του Καβάφη, του Βιζυηνού, του Φ. Μπαρλά, μελέτες για τη βυζαντινή Ιστορία και την Αναγέννηση, έργα του Κ. Θ. Παπαλεξάνδρου, και γενικά βιβλία κλασικής ευρωπαϊκής σκέψης και λογοτεχνίας, σε άριστες μεταφράσεις, με τα απαραίτητα υπομνήματα, πάντοτε ιδιαίτερα φροντισμένες από τυποεκδοτικής απόψεως. Οι εκδότες, Ήρκος και Στάντης Αποστολίδης, φιλοδοξούν να συστήσουν μια βιβλιοθήκη αξιών με διαχρονικά ερείσματα Παιδείας. Το 2014 εκδόθηκαν 14 τόμοι φροντισμένοι από τους δύο εκδότες οι οποίοι θα συνεχίσουν την δραστηριότητά τους και το 2015,  με νέα έργα, κυρίως στον τομέα της αρχαιοελληνικής γραμματείας.  
Η Μορφωτικός Σύμβουλος κ. Μαρία Παναγίδου παρουσίασε τους ομιλητές και καλωσόρισε τους παρευρισκομένους.

Ο δημοσιογράφος κ.  Μιχάλης Κατσίγερας και ο κριτικός λογοτεχνίας κ. Βαγγέλης Χατζηβασιλείου, με αφορμή την τελευταία έκδοση του βιβλίου Απάντηση στην Πυραμίδα 67, η Δίνη, μίλησαν για τη ζωή και το έργο του συγγραφέα, φιλολόγου και κριτικού λογοτεχνίας Ρένου Αποστολίδη.

Οι φιλόλογοι και εκδότες κ. Ήρκος Ρ. Αποστολίδης και κ. Στάντης Ρ. Αποστολίδης παρουσίασαν τους 14 νέους τίτλους που κυκλοφόρησαν το 2014 από τις εκδόσεις ΤΑ ΝΕΑ ΕΛΛΗΝΙΚΑ. 

